**Biznesa idejas lauku apvidū**

2019.gada 28.maijā Krāslavas pamatskolā viesojās zemnieku saimniecības  „Kurmīši”  īpašnieks **Ivars Geiba**. Daudzi skolēni jau ir apmeklējuši zemnieku saimniecību, tāpēc šoreiz mēs uzzinājām vairāk par zemnieku saimniecības biznesu.

Z/s “Kurmīši” dibināta 1994. gadā, kā ģimenes saimniecība, kas piedāvā Latvijas iedzīvotājiem un tūristiem pašu audzētās un vāktās ārstniecības augu tējas. 2013. gadā saimniecība saņēma Bioloģiskās lauksaimniecības atbilstības sertifikātu. z/s “KURMĪŠI“ ārstniecības augu lauki atrodas ekoloģiski tīrajā un ainavām bagātajā dabas parka “Daugavas loki“ teritorijā.

Ivars Geiba stāstīja par savu profesiju un demonstrēja produkciju - „Kurmīšu” zāļu tējas, kas vislabāk garšo kopā ar medu, kuru bites ir vākušas no saimniecībā augošajiem ārstniecības augiem, sveces no bišu ražotā vaska, kā arī jaunumu ziedūdeni sejai – smaržīgos hidrolātus.

Skolēni ar interesi klausījās un uzdeva jautājumus. Cik gara darbadiena zemnieku saimniecībā? Cik gadu vecumā īpašniekam radās biznesa ideja lauku apvidū? Kāpēc tāds nosaukums – z/s “Kurmīši”?

Noslēgumā Ivars Geiba aicināja skolēnus nākt strādāt vasarā  zemnieku saimniecībā “Kurmīši”.

Pasākums notika projekta Nr.8.3.5.0/16/I/001 „Karjeras atbalsts izglītojamiem vispārējās un profesionālās izglītības iestādēs” ietvaros.

*Pedagogs karjeras konsultants Skaidrīte Gasperoviča*